ΛΟΓΙΣΤΙΚΗ ΚΟΣΤΟΥΣ ΜΑΘΗΜΑ 8ο

ΠΕΡΙΕΧΟΜΕΝΟ ΜΑΘΗΜΑΤΟΣ:
· ΤΙ ΕΙΝΑΙ Η ΤΙΜΗ ΚΤΗΣΗΣ ΑΠΟΘΕΜΑΤΩΝ 
· ΠΡΟΣ ΠΡΟΣΔΙΟΡΙΖΕΤΑΙ ΤΟ ΚΟΣΤΟΣ ΠΩΛΗΘΕΝΤΩΝ ΤΩΝ ΕΜΠΟΡΕΥΜΑΤΩΝ
· ΠΟΙΕΣ ΟΙ ΚΥΡΙΟΤΕΡΕΣ ΜΕΘΟΔΟΙ ΥΠΟΛΟΓΙΣΜΟΥ ΚΤΗΣΕΩΣ ΤΩΝ ΑΠΟΘΕΜΑΤΩΝ

Τιμή κτήσης των αποθεμάτων είναι, αν στη τιμή αγοράς τους προστεθούν και τα άμεσα ή ειδικά έξοδα (π.χ: δασμοί, φόροι, αχθοφορικά, μεταφορικά).
Κόστος πωληθέντων είναι, το κόστος αγοράς των πωληθέντων προϊόντων μιας επιχείρησης και ισούται με το συνολικό ποσό με το οποίο επιβαρύνθηκε προκειμένου να αποκτήσει τα εμπορεύματα της.
Το κόστος αγοράς αποτελείται από:
1. Την τιμή αγοράς τοις μετρητοίς (+)
2. Τα άμεσα ή ειδικά έξοδα αγορών (+)
3. Τις εκπτώσεις αγορών (-)
4. Τις επιστροφές αγορών (-)
1) Όταν αγοράζονται εμπορεύματα επί πίστωση, σαν κόστος αγοράς νοείται η τιμή μετρητοίς και όχι αυτή της πίστωσης.
2) Με τα άμεσα ή ειδικά έξοδα εννοούνται τα έξοδα μεταφοράς των εμπορευμάτων, τα έξοδα φόρτωσης/εκφόρτωσης, οι δασμοί, οι προμήθειες κ.α.
3) Πρόκειται για τις εκπτώσεις που παρέχουν οι προμηθευτές στην επιχείρηση και αποτελεί μειωτικό στοιχείο του κόστους αγοράς.
4) Είναι οι επιστροφές προϊόντων που κάνει η επιχείρηση στους προμηθευτές της και αποτελεί και αυτό μειωτικό στοιχείο του κόστους αγοράς.

Δεν αποτελούν στοιχεία του κόστους αγοράς:
· Οι χρεωστικοί τόκοι στις αγορές με πίστωση γιατί θεωρούνται χρηματοοικονομικό έξοδο
· Ο φόρος προστιθέμενης αξίας (ΦΠΑ) γιατί θα τον πληρώσει η επιχείρηση στον προμηθευτή αλλά θα τον εισπράξει αργότερα από τους καταναλωτές
· Οι χρεωστικές / πιστωτικές συναλλαγματικές διαφορές γιατί δεν συσχετίζονται με την αγορά ενός προϊόντος αλλά με διακυμάνσεις της τιμής του ξένου νομίσματος
· Τα έξοδα που δεν συσχετίζονται άμεσα με συγκεκριμένες αγορές (π.χ. έξοδα επιστροφής, μισθοί)
Παράδειγμα:
Αγοράζει η επιχείρηση 100 καρέκλες προς 20€ τη μία με πίστωση και καταβάλλει 10€ για τη μεταφορά τους και 5€ σε έξοδα φόρτωσης και εκφόρτωσης. Επιπλέον επιστρέφει 25 καρέκλες ως ελαττωματικές και της παρέχεται έκπτωση από τον προμηθευτή 190€.
Το κόστος αγοράς κάθε καρέκλας θα είναι:
Τιμή μετρητοίς 100 * 20 = 2.000€
+ Ειδικά έξοδα 10 + 5 = 15€
– Επιστροφές 25 * 20 = 500€
– Εκπτώσεις 190€
= Συνολικό Κόστος Αγοράς 1325€ για 75 καρέκλες
Ανάλυση: ( = 2000 + 15  - 500  -190 = 1325€) και ( ποσότητα 100 – 25 =  75 καρέκλες)
Μοναδιαίο κόστος αγοράς = 1325/75 = 17,66 € η μία καρέκλα
Εάν πωληθούν 10 καρέκλες το κόστος πωληθέντων θα είναι 176,60 € (17,6 * 10 καρέκλες)
Στο πιο πάνω παράδειγμα υπήρχε μία μόνο αγορά εμπορευμάτων και μία μόνο πώληση, γεγονός που έκανε εύκολο τον προσδιορισμό του κόστους αγοράς.
Στην πραγματικότητα όμως υπάρχει πληθώρα αγορών και πωλήσεων και μάλιστα σε διαφορετικές τιμές κάθε φορά. Τότε ο προσδιορισμός του κόστους της αγοράς εμπορευμάτων και του κόστους πωληθέντων γίνεται αρκετά πολύπλοκος.
      Ας θεωρήσουμε για παράδειγμα την περίπτωση ενός αποθηκευτικού χώρου μιας επιχείρησης. Σε κάθε αποθήκη γίνονται εισαγωγές ειδών που προέρχονται από αγορές από προμηθευτές, αν η επιχείρηση είναι εμπορική ή από την παραγωγή, αν πρόκειται για βιομηχανική επιχείρηση. Τα εμπορεύματα ή προϊόντα τοποθετούνται σε κάποιους χώρους, αποθήκες, ράφια κ.λπ.
    Όταν γίνονται πωλήσεις κάποιων ειδών, τα είδη αυτά βγαίνουν από την αποθήκη και αποστέλλονται στους πελάτες. Έτσι εισαγωγές και εξαγωγές ειδών γίνονται συνεχώς στην αποθήκη ανάλογα με τη διαδικασία προμηθειών και τη ροή των πωλήσεων. Σε μια δεδομένη στιγμή για κάποιο είδος μπορεί να υπάρχουν αποθηκευμένα κάποια τεμάχια που προέρχονται από μια παραλαβή και κάποια άλλα που υπήρχαν πιο πριν.
 Όταν πρέπει να εξαχθεί λοιπόν ένα τεμάχιο από αυτό το είδος, προκύπτει το πρόβλημα, από ποια παρτίδα πρέπει να είναι; Η απάντηση στο ερώτημα αυτό έχει φυσική και λογιστική αξία. Αν το είδος αυτό δεν επηρεάζεται από το χρόνο, τότε ίσως δεν έχει μεγάλη σημασία η επιλογή (π.χ. οι καρέκλες στο προηγούμενο παράδειγμα). Αν όμως πρόκειται για είδος που μπορεί να αλλοιωθεί ή έχει ημερομηνία λήξης (π.χ. φάρμακα), τότε είναι φανερό ότι πρέπει να επιλεγεί το παλαιότερο. Στην περίπτωση αυτή λοιπόν πρέπει η εξαγωγή των ειδών να γίνεται με κάποια μέθοδο και συνήθως επαφίεται στον αποθηκάριο να κάνει τη σωστή επιλογή εξαγωγής των προϊόντων, για αυτό αν προσέξετε σε προϊόντα που λήγουν αναγράφεται και ο αριθμός παρτίδας, που εν μέρη έχει μέσα αριθμούς από την ημερομηνία παραγωγής τους.
Εξίσου δύσκολο είναι το πρόβλημα αυτό από την οικονομική και λογιστική σκοπιά, που μάλιστα αφορά όλα τα είδη με ή χωρίς ημερομηνία λήξης. 
Οι πιο γνωστές από τις μεθόδους υπολογισμού κτήσεων των αποθεμάτων είναι:
1. Η μέθοδος του κινητού σταθμικού μέσου όρου 
2. Η μέθοδος F.I.F.O. (First In First Out) και 
3. Η μέθοδος L.I.F.O. (Last In First Out)
Ανάλυση των μεθόδων θα ακολουθήσει στο επόμενο μάθημα

